#### Dôvodová správa

###### A. Všeobecná časť

Vládny návrh zákona, ktorým sa mení a dopĺňa zákon č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. sa predkladá z dôvodu potreby aktualizácie ustanovení zákona č. 19/2002 Z. z. pre obdobie po nadobudnutí platnosti Zmluvy o pristúpení SR k EÚ.

V predkladanom vládnom návrhu zákona sa tiež zavádza aproximačný odkaz, ktorý je novým inštitútom v slovenskej legislatívnej praxi. Týmto sa umožní predkladateľovi právneho predpisu jednoducho odkázať, v aproximačnom nariadení, na text prílohy právneho aktu Európskych spoločenstiev a Európskej únie a tým prebrať tieto ustanovenia do slovenského právneho poriadku. Vo veľkej väčšine prípadov pôjde o prílohu smernice alebo rozhodnutia.

Navrhovaná právna úprava je v súlade s Ústavou Slovenskej republiky, s medzinárodnými zmluvami, ktorými je Slovenská republika viazaná ako aj s právom Európskych spoločenstiev a Európskej únie.

Navrhovaná právna úprava nebude mať dopad na štátny rozpočet, rozpočty obcí alebo rozpočty vyšších územných celkov a nezakladá nároky na pracovné sily a organizačné zabezpečenie.

Prerokovanie vládneho návrhu zákona Radou hospodárskej a sociálnej dohody Slovenskej republiky nie je potrebné.

Materiál nemá finančný, ekonomický, environmentálny vplyv, ani vplyv na zamestnanosť.

Po ukončení medzirezortného pripomienkového konania a schválení vládou Slovenskej republiky bude materiál predložený Národnej rade Slovenskej republiky ako vládny návrh zákona na ďalší legislatívny postup.

Doložka zlučiteľnosti

**návrhu zákona**

**s právom Európskych spoločenstiev a právom Európskej únie**

**1**. **Navrhovateľ zákona:** Vláda Slovenskej republiky.

**2.** **Názov návrhu zákona:** Zákon, ktorým sa mení a dopĺňa zákon č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z..

**3. Záväzky Slovenskej republiky vo vzťahu k Európskym spoločenstvám a Európskej únii:**

a) Návrh zákona svojou problematikou:

*nepatrí* medzi prioritné oblasti aproximácie práva uvedené v článku 70 Európskej dohody o pridružení,

*nepatrí* medzi krátkodobé priority Národného programu pre prijatie acquis commmunautaire,

*nepatrí* medzi priority odporúčané v Príprave asociovaných krajín strednej a východnej Európy na integráciu do vnútorného trhu únie (tzv. Biela kniha),

*nie je prioritou* aproximácie práva podľa screeningu,

*nepatrí* medzi úlohy vlády Slovenskej republiky podľa Plánu legislatívnych úloh vlády Slovenskej republiky na rok 2004.

**4. Problematika návrhu zákona:**

b) nie je upravená v práve Európskych spoločenstiev:

d) nie je upravená v práve Európskej únie

**5. Stupeň zlučiteľnosti návrhu zákona s právom Európskych spoločenstiev a právom Európskej únie:**

bezpredmetné.

**6. Gestor (spolupracujúce rezorty):**

bezpredmetné.

**7. Účasť expertov pri príprave návrhu zákona a ich stanovisko k zlučiteľnosti návrhu zákona s právom Európskych spoločenstiev a právom Európskej únie (špecifikácia úrovne a spôsobu expertnej účasti, napr. konzultácie a pod.):**

Bez účasti expertov.

###### B. Osobitná časť

**Čl. I**

**K bodu 1 –**Ustanovuje sa možnosť vlády vydávať aproximačné nariadenia vlády na základe medzinárodných zmlúv podľa čl. 7 ods. 2 Ústavy SR. Nadobudnutím platnosti Zmluvy o pristúpení Slovenskej republiky k Európskej únii zanikol dôvod na vykonávanie Európskej dohody o pridružení.

**K bodu 2** – Rovnako ako v bode 1 sa aktualizuje text tým, že sa vypúšťa textácia týkajúca sa asociačnej dohody.

**K bodu 3** – dopĺňa sa nová oblasť, oblasť životného prostredia, v ktorej bude možné vydávať aproximačné nariadenia, nakoľko aj v tejto oblasti, vzhľadom na charakter aktov, ktoré ju upravujú, je vhodné vydávať aproximačné nariadenia.

**K bodu 4** – Zavádza sa aproximačný odkaz, ktorý je novým inštitútom v slovenskej legislatívnej praxi. Týmto sa umožní predkladateľovi právneho predpisu jednoducho odkázať na prílohu právneho aktu ES/EÚ, v samotnom aproximačnom nariadení (vo veľkej väčšine prípadov pôjde o prílohu smernice alebo rozhodnutia) a takto prebrať tieto ustanovenia do slovenského právneho poriadku, ktoré by si inak vyžiadali doslovné prekopírovanie týchto ustanovení, ak si ich náležité prebratie vyžaduje ich doslovný prepis do aproximačného nariadenia. Výhody z takéhoto postupu sú nasledovné:

* + nebude už potrebné reagovať na vnútroštátnej úrovni na zmeny príloh, ktoré v niektorých prípadoch dosahujú značnú frekvenciu,
  + pretože niekedy sa preberajú až niekoľko stostranové prílohy, nebudú už naďalej viazané personálne kapacity na ústredných orgánoch štátnej správy zbytočnou prácou,
  + nebude naďalej vznikať nebezpečenstvo chýb, ktoré vznikajú mechanickým prepisovaním ustanovení príloh a recipienti právnych noriem budú získavať informácie priamo zo zdroja bez sprostredkovania na vnútroštátnej úrovni.

**K bodu 5** – Keďže všetky právne akty ES/EÚ budú uverejnené, resp. oznámené v Úradnom vestníku EÚ aj v slovenskom jazyku, naďalej už nie je potrebné poukazovať na preklady, už len z toho dôvodu, že pre recipienta právnych noriem už nie sú relevantné a boli by mätúce. Dopĺňa sa požiadavka odkazu na Úradný vestník EÚ tak, ako sa to už v legislatívnej praxi realizuje.

**Čl. II**

Navrhuje sa účinnosť zákona vzhľadom na dĺžku legislatívneho postupu.

Bratislava, 30. jún 2004

Mikuláš Dzurinda, v. r.

predseda vlády

Slovenskej republiky

Daniel Lipšic, v. r.

podpredseda vlády

a minister spravodlivosti

Slovenskej republiky